**Projekt Učka 360° – gotovo 50 milijuna kuna za unapređenje posjetiteljske infrastrukture i programa u Parku prirode Učka**

**Opatija, 10. siječnja 2018.** – **Javna ustanova Park prirode Učka**, **Općina Kršan** i **Udruga BIOM** u Opatiji su službeno predstavili projekt **Učka 360°**, kroz koji će u naredne četiri godine biti uloženo gotovo 50 milijuna kuna u unapređenje posjetiteljske infrastrukture i programa u Parku prirode Učka. Projektom su tako predviđeni izgradnja i opremanje **Centra za posjetitelje Poklon**, izgradnja i opremanje **volonterskih centara u Rovozni, Podmaju i Lovranskoj Dragi** te **interpretacijskog centra u nekadašnjoj školi Šušnjevica**. Osim toga, aktivnosti projekta bit će usmjerene i na razvoj inovativnih programa temeljenih na prirodnoj i kulturnoj baštini te unaprjeđenje i proširenje postojećih edukativnih programa Parka prirode Učka.

Ukupna vrijednost Projekta **Učka 360°** je **49.907.256,75 kuna**, od čega su **38.541.982,09 kuna ukupni prihvatljivi troškovi**. Projekt sufinanciraju **Europska unija s 32.760.684,77 kuna** **bespovratnih sredstava iz Europskog fonda za regionalni razvoj** i **Fond za zaštitu okoliša i energetsku učinkovitost s 3.449.711,97 kuna**, dok su ostatak sredstava prihvatljivih troškova osigurali **Ministarstvo zaštite okoliša i energetike** iz državnog proračuna i **partneri**.

Projekt su predstavili **pomoćnik ministra zaštite okoliša i energetike Igor Kreitmeyer**, **zamjenik** **načelnika Općine Kršan Roman Carić**, **stručna suradnica na projektu iz Udruge BIOM Paula Počanić Vovk** te **ravnatelj JU PP Učka Egon Vasilić.** Dodatno, predstavljanju projekta prisustvovali su predstavnici Fonda za zaštitu okoliša i energetsku učinkovitost, Primorsko-goranske i Istarske županije, Grada Opatije i općina Lovran, Mošćenička Draga, Lupoglav, Lanišće i Matulji, lokalnih turističkih zajednica te ostalih partnerskih organizacija.

„**Cilj projekta Učka 360° je unaprjeđenje sustava posjećivanja i edukacije u Parku prirode Učka u svrhu održivog korištenja prirodne baštine. Želja nam je tako povećati privlačnost i raznolikost sadržaja Parka kroz razvoj infrastrukture i programa za posjetitelje te podizanje razine znanja posjetitelja o Parku Učka kroz unaprjeđenje edukativne komponente u programima posjećivanja. S druge strane kroz projekt realizirani sadržaji stvorit će preduvjete za otvaranje novih radnih mjesta te će doprinijeti produljenju turističke sezone i ukupnom društveno-gospodarskom razvitku destinacije**“, izjavio je **Egon Vasilić**, ravnatelj JU PP Učka.

Jedan od osnovnih nedostataka današnjeg posjećivanja Parka prirode Učka leži u činjenici da najveći dio posjetitelja na Učki posjeti samo neki od najfrekventnijih lokaliteta – Poklon, Vojak i penjalište u kanjonu Vela Draga. Razlog tome su kratkoća boravka u parku, nepristupačnost ostalih lokacija te nedostatak odgovarajuće infrastrukture i specifičnih programa za posjetitelje zainteresirane za višednevni boravak. Stoga je projektom predviđeno i unapređenje ponude parka temeljeno na programima promatranja ptica te volonterstvu kao i razvoj dodatnih tematskih programa za posjetitelje koji se temelje na prirodnim vrijednostima i bogatoj baštini Parka prirode Učka.

„**Cilj ulaganja u posjetiteljsku infrastrukturu naših zaštićenih područja jest doprinijeti atraktivnosti njihovih ponuda, ali i privući posjetitelje s interesom za upoznavanje prirodnih i kulturnih vrijednosti lokalnih područja, s minimalnim negativnim utjecajem na okoliš. Osim toga, želja nam je potaknuti intenzivnije uključivanje lokalne zajednice u ponudu parkova, a kako bi oni u potpunosti ispunili svoju funkciju generatora lokalnog razvoja**“, izjavio je Igor Kreitmeyer, pomoćnik ministra iz Ministarstva zaštite okoliša i energetike.

Projektu Učka 360° dodijeljena su bespovratna sredstava unutar Poziva na dostavu projektnih prijedloga *Promicanje održivog korištenja prirodne baštine u nacionalnim parkovima i parkovima prirode*, a u okviru Operativnog programa „Konkurentnost i kohezija 2014.-2020. Predviđeno trajanje Projekta je 45 mjeseci, odnosno do travnja 2021. godine.

**###**

**Kontakt za medije:**

Ane Radović

Media Val – agencija za komunikacijski menadžment

[Ane.radovic@media-val.hr](mailto:Ane.radovic@media-val.hr); 098/97 33 196